ՀՀ կառավարությանն առընթեր քաղաքացիական ավիացիայի գլխավոր վարչության պետ Արտյոմ Մովսեսյանը լրագրողների հետ կարճատեւ զրույցում հիշեցրեց, որ Գյումրու օդանավակայանը նույնպես հանձնված է "Արմենիա միջազգային օդանավակայաններ" ընկերության կոնցեսիոն կառավարմանը։ Վերջինս կատարել է պայմանագրով նախատեսված ներդրումները. վերականգնվել ու ասֆալտապատվել է 3 220 մ երկարություն եւ 45 մ լայնություն ունեցող վազքուղին։ Ըստ նրա՝ կատարվել է շատ բարձր մակարդակի աշխատանք, տեղադրվել է լուսազդանշանային համակարգը, ինչը բավարարում է օդանավակայանը ICAO-ի առաջին կարգախմբով սերտիֆիկացման պահանջներին։ Ի դեպ, Գյումրու օդանավակայանն այդ մասին վկայող հավաստագիրն ստացել է օրերս։ Ա. Մովսեսյանը բացատրեց, որ միջազգային այդ կարգը տրվում է թռիչքի եւ վայրէջքի հնարավորությունների գնահատումից հետո. Գյումրու օդանավակայանը կարող է իր ինքնաթիռներ ընդունել մինչեւ 550մ հորիզոնական եւ 60մ ուղղահայաց տեսանելիության պայմաններում։